ועדת העבודה, הרווחה והבריאות, כנסת 18, פרוטוקול מספר 730, 2012-06-19 11:00

אורלי לוי אבקסיס: בוקר טוב.

אורלי לוי אבקסיס: אני מתכבדת לפתוח את ישיבת ועדת העבודה, הרווחה והבריאות.

אורלי לוי אבקסיס: השעה כעת היא 11 ורבע.

אורלי לוי אבקסיס: הנושא – דוח סגן הבריאות על העישון בישראל 2011.

אורלי לוי אבקסיס: אנחנו נקבל סקירה על איך הדברים עובדים בשטח, נבדוק גם איך הביקורת והאכיפה של כל החוקים והצווים שקיבלנו כאן, אבל ראשית יפתח פרופ' רוני גמזו, מנכ"ל משרד הבריאות בדברים.

רוני גמזו: תודה.

רוני גמזו: אני רוצה להודות קודם כל לסגן השר, שלא נמצא כאן כרגע, אבל הוא לקח את הנושא כאחד מנושאי הדגל החשובים של פעילותו.

רוני גמזו: אני רוצה להודות לוועדה שמטפלת בנושא המורכב הזה באופן נחוש.

רוני גמזו: אנחנו, במשרד, לא יכולים לקדם את נושא מניעת העישון ונזקיו ללא המשולש הזה: ללא ממשלה ושר oriented, הגורמים המקצועיים חייבים את זה, וללא ועדת בריאות שהיא נחושה.

רוני גמזו: בשני הדברים האלה נפל מזלנו כרגע לקבל מערכת שתומכת בתהליכי הסדרה שאנחנו מנסים לעשות.

רוני גמזו: משרד הבריאות ומדינת ישראל חתומה זה שנים רבות על האמנה למניעת שימוש בטבק בעולם, האמנה שנקראת FCTC , שמחייבת אותנו כמדינה לעשות את כל הפעולות המתחייבות, וזה מה שאנחנו משתדלים לעשות.

רוני גמזו: מאז השנתיים האחרונות, ואני אשים בדגש את ינואר 2011, שם סיימנו את עבודת הוועדה שהתעכבה הרבה שנים, והגדרנו הרבה מאד צעדים, ומיד יציג כאן הממונה על הנושא את כל הצעדים שהמליצה הוועדה, מה ביצענו ומה עוד מחכה גם לכנסת בתהליכי החקיקה ולנו בתהליכי האכיפה.

רוני גמזו: אני אומר מעבר לכך שיש לנו שיתוף פעולה גם עם קופות החולים וגם עם רשויות מקומיות וגם עם משרדים אחרים – משרד החינוך נמצא כאן.

רוני גמזו: שיתופי הפעולה הם באמת אמיתיים.

רוני גמזו: מילה אחרונה – אנחנו מדברים על מערכת הבריאות הטובה שיש לנו.

רוני גמזו: יש לה את הבעיות שלה אבל בסך הכל כשמסתכלים על העולם היא טובה ואנחנו נמצאים בפני אתגרים עצומים שהם עליה בשיעור המחלות הכרוניות וההזדקנות, והאתגרים הללו מספיק גדולים כדי שלא נוסיף להם.

רוני גמזו: אם בעבר התאמנו על מחלות הסרטן באמצעות - -תוספת עישון, אז אנחנו לא צריכים את זה יותר ויש לנו מספיק גם בלי העישון אז אנחנו חייבים לעשות עוד לחץ אחד כדי לרדת מה-20%.

רוני גמזו: זה ניתן לביצוע.

רוני גמזו: אנחנו נהיה המובילים, ואנחנו נעשה את זה למרות המתנגדים.

רוני גמזו: אני אומר לחברות הטבק למיניהן, ואמרתי את זה במקום אחר: אני אויב.

רוני גמזו: גם כל מי שיש לו משהו להשיג מהנושא של העישון בעניין העסקי: אני אויב, כי אני נמצא בצד השני בצורה מאד ברורה.

רוני גמזו: אני לא איש של פשרות ושיתופי פעולה בהקשר הזה, ואני זה משרד הבריאות.

רוני גמזו: אז אני מודה על קיום הישיבה ומעביר את זכות הדיבור, ברשותך, יושבת הראש.

אורלי לוי אבקסיס: נעבור למצגת, ובטרם – שאלה קטנה: מה הכנסות של המסים מסיגריות, יש לנו מושג?

חיים גבע הספיל: 5 מיליארד שקלים בשנה.

אורלי לוי אבקסיס: כמה מזה מופנה למערכת הבריאות?

חיים גבע הספיל: הכנסות המדינה ממסים לא צבועות לשום - - ספציפי.

קריאה: אבל זה לא כספי הקנסות.

אורלי לוי אבקסיס: לא, לא.

אורלי לוי אבקסיס: זה מיסוי על סיגריות.

חיים גבע הספיל: זה לא מגיע למדינה.

חיים גבע הספיל: הקנסות על עישון במקומות ציבוריים הולך לקופת הרשות המקומית, בכלל לא למדינה.

חיים גבע הספיל: אנחנו דיברנו על הכנסות המדינה ממסים.

אורלי לוי אבקסיס: 5 מיליארד בשנה.

אורלי לוי אבקסיס: כמעט הפערים שאומרים שיש כדי לאזן את התקציב בשנה הקרובה.

אורלי לוי אבקסיס: אז באמת, נשמח לראות את המצגת.

חיים גבע הספיל: מה שאני אעבור עליו בקצרה זה גם על התכנית הלאומית שאושרה בממשלה והיא מהווה היום את תכנית הפעולה שלנו בנושא, וגם נתונים מתוך דוח שר הבריאות.

חיים גבע הספיל: אז הישיבה הזו מתקיימת על פי חוק חובת הדיווח – שר הבריאות מגיש מדי שנה דוח לכנסת על נושא העישון, והוועדה אמורה לקיים דיון, להעיר הערות, להמליץ המלצות.

חיים גבע הספיל: התכנית הלאומית שאושרה בממשלה לפני שנה מכילה מספר סעיפים.

חיים גבע הספיל: זו תכנית שהוגשה על ידי משרד הבריאות ואנחנו היום מובילים אותה, את היישום שלה.

חיים גבע הספיל: חלקה כבר יושמה וחלקה עדיין בתהליכים.

חיים גבע הספיל: אחד הנושאים זה היחידה למאבק בעישון שתרכז את הנושא במשרד.

חיים גבע הספיל: קיימת יחידה, ויש תקנים שהוקצו לנושא.

חיים גבע הספיל: זה עדיין לא אויש במלואו אבל יש כבר תקנים שהוקצו וזה מתקדם.

אורלי לוי אבקסיס: כמה תקנים הוקצו?

חיים גבע הספיל: לנושא של האכיפה – לגבי האכיפה, היא מתבצעת ברשויות המקומיות.

חיים גבע הספיל: המשרד ייתן עוד דגש במקומות בהם זה נדרש אבל עיקר האכיפה נשארת באחריות הרשות המקומית.

חיים גבע הספיל: יש את כל הנושא של המטה – לערוך מחקרים, והכל, וזה מבוצע בשיתופי פעולה בתוך המשרד, והאקדמיה, כך שהתקנים זה לא הדבר החשוב, אבל יש תקנים ויש משאבים.

אורלי לוי אבקסיס: כמה תקנים אושרו?

חיים גבע הספיל: בערך 4 תקנים.

חיים גבע הספיל: אחד – מרכז ביחידה, ועוד אכיפה, אבל זה יותר מהתקנים האלה.

רוני גמזו: זה פי מספר אין סופי ממה שקיים כרגע, כי כרגע אין כלום.

רוני גמזו: אבל זה בשנת העבודה 2012 באופן מידי, אושר.

רוני גמזו: אני מניח שכל שנה אדרוש מעצמי או מכל מנכ"ל שיהיה אחרי להוסיף עוד שני תקנים.

חיים גבע הספיל: הנושא השני הוא נושא של עישון במקומות ציבוריים.

אורלי לוי אבקסיס: לפני שנגיע לזה - מה היא התכנית הלאומית?

אורלי לוי אבקסיס: ממה היא מורכבת?

חיים גבע הספיל: זו תכנית רב תחומית שכוללת מספר נושאים: נושא של ניטור ומחקר, כדי להבין את תמונת המצב האמיתית, היקפי העישון, הסיבות לאי הפסקת עישון באוכלוסיות השונות, דברים כאלה.

חיים גבע הספיל: בנוסף היא כוללת מרכיב של מיסוי: המלצות להעלאת מסים, חלקן כבר אושרו בכנסת לפני כחודש.

חיים גבע הספיל: עכשיו אנחנו פועלים להעלאת המסים על הסיגריות כהשלמה לאותה תכנית מיסוי.

חיים גבע הספיל: יש נושא של חקיקה, שזה בין השאר הגבלות על תעשיית הסיגריות ומאמצי בפרסום והשיווק שלהם, הגברת השקיפות לציבור, עישון במקומות ציבוריים, אלה הנושאים של החקיקה.

חיים גבע הספיל: אכיפה – אנחנו מנסים לשפר את היכולת של הרשויות לעשות אכיפה יעילה של החוק, כי הם מתמודדים עם מקומות ציבוריים מאד יצירתיים שרוצים להמשיך לשמור על עישון באותם מקומות.

חיים גבע הספיל: עיסוק בגמילה – כבר ב-2012 הוכנסו טכנולוגיות לגמילה לסל התרופות, ואנחנו בשאיפה להרחיב את האפשרויות, כדי לתת מענה לאותם מעשנים שכן רוצים להפסיק לעשן.

חיים גבע הספיל: אנחנו גם מדברים על קמפיינים בתקשורת שאנחנו פועלים עליהם כרגע, להעלות מודעות בקרב הציבור.

אורלי לוי אבקסיס: אנחנו יודעים באמת מה הפעולה האפקטיבית ביותר כדי לגרום לאדם להפסיק לעשן, פרט לעניין התרופתי, שחלקנו מכירים את הפלוסים והמינוסים?

חיים גבע הספיל: את שואלת מה יעודד אותו לרצות להפסיק, או מה יעזור לו בהפסקה, בפועל?

חיים גבע הספיל: אלה שתי שאלות שונות.

חיים גבע הספיל: אנחנו יודעים שהנושא של המסים הוא נושא מאד משמעותי.

אורלי לוי אבקסיס: אבל הוא לא באמת מפחית.

חיים גבע הספיל: הוא מפחית.

חיים גבע הספיל: יש מחקרים חד משמעיים.

אורלי לוי אבקסיס: שאם זה עולה יותר אז אנשים מעשנים פחות?

חיים גבע הספיל: כן, כן.

חיים גבע הספיל: גם מעשנים פחות וגם פונים יותר - - הפעילות היא משולבת.

חיים גבע הספיל: גם פחות צעירים מתחילים לעשן, גם יותר מעשנים מפחיתים את כמות העישון שלהם והרבה יותר פונים לגמילה מעישון.

חיים גבע הספיל: אז זה הכל משולב.

חיים גבע הספיל: אנחנו מדברים על חקיקה ואכיפה ואנחנו מדברים על שיפור של הגמילה ושימוש במדיה והתערבויות.

אורלי לוי אבקסיס: כשאנחנו מדברים על אכיפה, מה הן אותן סנקציות לגבי רשויות מקומיות שלא אוכפות את החוקים?

חיים גבע הספיל: אין לנו סנקציה בחוק שאנחנו יכולים להפעיל עליהן כדי להגביר את האכיפה, חוק מבקרה מובנית בחוק לקבל את הנתונים ולחשוף אותם לציבור.

רוני גמזו: אין לנו סנקציה חוקית, אבל זו מידת המעורבות שלנו.

רוני גמזו: כשאנחנו רואים רשות מקומית שלא אוכפת, אז "ישיבה" שלי עליהם והכתבה – כי הם גם, במערכת העבודה ביניהם לבין משרד הבריאות יש מערכות יחסים.

רוני גמזו: ככל שאנחנו נציב להם את זה כמשהו שאנחנו מצפים מהם, כפי שמצפים מאתנו בדברים אחרים, אז תהיה התקדמות.

אורלי לוי אבקסיס: פשוט הדוח עומד מולי, ונגיע לזה בהמשך, ברשותך, אתן לך דוגמה.

אורלי לוי אבקסיס: אני רואה מספר מקומות שבכלל אין אפילו - - לא מדווחים כמה פקחים יש, שלא משתפים פעולה ולא מדווחים כמה נתפסו.

אורלי לוי אבקסיס: כנראה שאין פקחים ולכן אין גם דוחות.

אורלי לוי אבקסיס: אבל – נתיבות, סכנין, קרית שמונה, ראש העין, חיפה – אני יכולה להגיד לך שבחלק מהמקומות אני רואה תבנית: פריפריה.

אורלי לוי אבקסיס: האם זו בעיה כי מי שמממן את הפקחים זו הרשות המקומית?

אורלי לוי אבקסיס: יכול להיות שפשוט אין לה תקציבים להעסיק אנשים - - -

חיים גבע הספיל: מבחינת החוק – החוק קבע תמריץ כלכלי שקנסות שניתנים על ידי פקח של הרשות המקומית מופנים לקופת הרשות.

חיים גבע הספיל: לפי גובה הקנסות היום, מספיק ביקור של ערב אחד במועדון שמאפשר לעשן בניגוד לחוק והוא מכסה לעצמו את המשכורת החודשית.

חיים גבע הספיל: ביקור בערב אחד מכסה את המשכורת, זה המנגנון שנקבע בחוק כתמריץ כלכלי.

חיים גבע הספיל: אז יש מקומות שעושים את זה יותר, ויש כאלה שפחות.

חיים גבע הספיל: בסופו של דבר, גם – כמספר התקנים שיש לרשות מקומית לפקחים - - זה בעייתי, היום פקחים הם רב תכליתיים – הם מתעסקים באלף ואחד נושאים, עניין של סדרי עדיפויות.

חיים גבע הספיל: יש מקומות שגם אין להם תקנים לפקחים.

אורלי לוי אבקסיס: חשבתם אולי בעקבות הדוח הזה – מה קורה עם אום אל פאחם, אורנית, אור עקיבא, אילת, בית שמש, בת ים, דימונה – כמו שאמרתי קודם, טירת הכרמל, כמעט פריפריה, לא רק גיאוגרפית אלא גם חברתית – נתיבות, קרית טבעון, קרית שמונה, ראש העין, רמלה, סכנין, רמת ישי – חשבתם איך לעודד את אותן רשויות כדי שיתחילו לפעול בתחום?

חיים גבע הספיל: אז אני אומר שוב – אל"ף, זה עניין של סדרי עדיפויות שראש העיר, אם הוא רוצה להתמודד עם אותם עסקים, כמדיניות שלו ולאכוף שם, ובנוסף – העניין של יחידת האכיפה של משרד הבריאות, היא תוכל לבוא ולתת דגש באותם מקומות שבהם זה לא מתבצע.

אורלי לוי אבקסיס: אבל אותם פקחים לא מפקחים רק על עישון, זה "על הדרך", כזה, נגיד את זה באיזה סוג של - -

חיים גבע הספיל: במשרד הבריאות או בעיריות?

חיים גבע הספיל: בעיריות הפקחים הם בדרך כלל רב תכליתיים וזה עניין של הגדרה.

אורלי לוי אבקסיס: גם דוחות חניה?

חיים גבע הספיל: כן.

חיים גבע הספיל: בתל אביב, אותם אלה שעושים דוחות מוסמכים גם לאכוף את נושא העישון, וזה עניין של הקצאת זמנים לכל הנושאים האלה.

אורלי לוי אבקסיס: אז במקומות שבהם אין את העניין של הכנסות מחניה לרשויות המקומיות, סתם דוגמה – בית שאן, אתה שם יכול לחנות, לא צובעים שם בכחול לבן, זה בסדר, אין פקחים, ולכן אין אולי גם טעם להעסיק פקחים שכל העבודה שלהם תהיה רק פיקוח על עישון.

אורלי לוי אבקסיס: באיזה שהוא אופן זה מכביד על ההוצאות של אותן רשויות חלשות, שגם ככה יש להן קושי.

אורלי לוי אבקסיס: בוא לא נשכח שכל עובד עיריה צריך לעבור את האישור של משרד הפנים - -

חיים גבע הספיל: לא.

אורלי לוי אבקסיס: כן.

חיים גבע הספיל: לפי החוק ראש הרשות יכול להסמיך עובד.

חיים גבע הספיל: זה לא דורש אישורים של - -

אורלי לוי אבקסיס: זה לא נחשב תקן שאתה מוסיף לעיריה?

חיים גבע הספיל: לא.

חיים גבע הספיל: הוא רשאי על פי חוק להסמיך עובדים מבין עובדי משרדו לאכוף את העניין.

אורלי לוי אבקסיס: אז הוא ייקח מישהו שיש לו תפקיד מסוים ויגיד לו- מעכשיו ואלך אתה הופך להיות פקח.

אורלי לוי אבקסיס: הבנתי.

עמוס האוזנר: אני יכול לתרום לדיון הזה כי אני שימשתי כעוזר לחבר הכנסת גלעד ארדן אז, בניסוח של התיקון שלו, שעבר ב-2007.

עמוס האוזנר: הצעת החוק המקורית שהוגשה ב-2006 כללה סעיף מפורש שהרשות המקומית בהתייעצות עם שר הבריאות ושר האוצר תקבע פקחים יעודיים במספר מסוים שייקבע, לנושא הזה.

עמוס האוזנר: רק מה?

עמוס האוזנר: האוצר שם וטו על הסעיף.

עמוס האוזנר: מאחר שחבר הכנסת ארדן ניסה להעביר את זה בכל כוחו – שנה שלמה החוק הזה נסחב, מ-2006 עד 2007 - - -

אורלי לוי אבקסיס: אז לכן הוא ויתר על הסעיף הספציפי.

עמוס האוזנר: ואז הסעיף הזה פשוט נפל כיוון שמשרד האוצר הטיל עליו וטו, והסתפקו בסעיף שאומר שנותנים תקציב רציני מאד – 5,000 שקל בערב אחד יכסה את הכל - - רק מה?

עמוס האוזנר: הרשויות לא תמיד רוצות לריב עם האזרחים על הנתונים האלה.

עמוס האוזנר: יש להם מספיק דברים לריב אתם עם האזרחים.

אורלי לוי אבקסיס: בתור מי שפועלת בענייני פריפריה, ובעיקר אני מודעת לבעיות, בעיקר כאשר מקזזים במענקי איזון וכדומה - כל משרה כזו צריכה לעבור אישורים של משרד הפנים, של תכנית הבראה, וגם דורשים מהם בכל פעם לפטר כך וכך עובדים.

אורלי לוי אבקסיס: לכן זה סוג של פריבילגיה לאותה רשות מקומית לשים פקחים מטעמה, כי זה אומר משרות.

אורלי לוי אבקסיס: אז יש פה אבסורד שאולי כדאי לשים אליו לב ובהמשך לראות איך כן אפשר לפתור את הבעיה, אולי בהידברות בין משרד האוצר למשרד הבריאות לגבי החשיבות, אם האוצר יודע שיש לזה חשיבות.

עמוס האוזנר: המלצה של הוועדה יכולה לקדם את הנושא הזה.

חיים גבע הספיל: נושא נוסף – רגולציה על תעשיית הסיגריות מבחינת היכולת שלה למכור, לשווק באופן חופשי, עם הפרסום והשקיפות לציבור.

חיים גבע הספיל: היום על כל מוצר מזון אתה יודע מה הוא מכיל, למעט המוצר המסרטן ביותר והמסוכן ביותר שנמצא בשוק באופן חופשי, שאין לאף אחד באמת מושג ולא לחברת הסיגריות חובה להגיד מה היא מוכרת.

אורלי לוי אבקסיס: אין יותר את הפירוט – נתרן ועטרן וכן הלאה?

אורלי לוי אבקסיס: לא מופיע יותר על הסיגריות?

יוסי עזורי: 4,000 חומרים יש.

חיים גבע הספיל: יש רשימה של עשרות חומרים מסרטנים וחומרים מסוכנים שהם לא מדווחים עליהם.

חיים גבע הספיל: הם כותבים על רמת הזפת ורמת הניקוטין, וגם זה – במדידות שהן לא מוסכמות בדיוק בעולם.

חיים גבע הספיל: אנחנו צריכים לעשות סדר עם השקיפות הבסיסית הזו.

חיים גבע הספיל: כמו שאמרתי, נושא המיסוי – חלקו אושר, חלקו – עדיין בתהליכים.

חיים גבע הספיל: נושא של בדלי סיגריות - -

אורלי לוי אבקסיס: הטמנה, נכון?

חיים גבע הספיל: זה לא עניין של הטמנה.

חיים גבע הספיל: היום, קרוב ל- 6 מיליארד בדלי סיגריות נשלחים מדי שנה ברחובות.

חיים גבע הספיל: זה הלכלוך העיקרי היום ברחובות.

חיים גבע הספיל: לא תראי בקבוקים ולא פחיות, כי מישהו ידאג לאסוף, זה שווה פיקדון.

חיים גבע הספיל: לא תמצאי לכלוך.

חיים גבע הספיל: היום הרחובות מזוהמים עם בדלי סיגריות שזה פלסטיק, זה לא מתכלה, לוקח 15 שנה עד שזה מתכלה, הוא מכיל בתוכו ריכוזים גדולים של חומרים מסוכנים.

חיים גבע הספיל: בשנת 2011, 64 ילדים הגיעו לבתי חולים אחרי בליעה של בדלי סיגריות, בגני משחקים או בבית, מהמאפרה, והם מגיעים עם תופעות של הרעלות.

חיים גבע הספיל: בהחלט צריך להטיל אחריות על היצרן, כמו שקורה עם חוק אריזות ודברים אחרים.

חיים גבע הספיל: צריכים לקחת אחריות גם על בדלי סיגריות.

חיים גבע הספיל: יש גם את הנושא של בתי ספר נקיים מעישון, ונשאיר את זה למשרד החינוך להסביר.

חיים גבע הספיל: אז בדוח יש כמה סעיפים שמחייבים על פי חוק ובנוסף עוד נתונים נוספים ככל ששר הבריאות מוצא לנכון להוסיף.

חיים גבע הספיל: הנושא הראשון – עישון באוכלוסייה הבוגרת ,והנתון האחרון מהסקר – ידע, עמדות והתנהגות, שנערך בין 2010 ל-2012 מצא שיעור של 20.6% באוכלוסייה, זה הנמוך ביותר שנרשם, וזו מגמה שנמשכת לאורך שנים בסקרים שונים.

חיים גבע הספיל: יש מגמת ירידה ואנחנו בהחלט בכיוון חיובי לקראת העתיד.

חיים גבע הספיל: אם אנחנו מסתכלים על פילוח בין גברים ונשים או יהודים וערבים, אנחנו רואים שבסך הכל בשנים האחרונות יש מגמה – לפחות במגזר היהודי, של התייצבות ונקווה שנראה מגמת ירידה.

חיים גבע הספיל: במגזר הערבי בקרב הגברים שיעורי העישון מאד גבוהים, ושם הקפיצות מאד גדולות וכבר השנה השקענו כ-260 אלף שקל במחקר כדי להבין מה בדיוק הסיבות והחסמים, למה השינוי שם לא קורה כמו בקבוצות שונות, ואנחנו נמשיך לקדם את הנושא הזה באופן ספציפי .

אורלי לוי אבקסיס: אני קוראת נכון?

אורלי לוי אבקסיס: בקרב גברים יהודים זה היה 45% ועכשיו אנחנו ב- 24%?

חיים גבע הספיל: כן.

אורלי לוי אבקסיס: יש מודעות גלובאלית, בכלל, לא רק באזורנו.

חיים גבע הספיל: מה שמעניין – וזה מסקר שפורסם בסוף חודש מאי ולא נכנס לדוח, בסקר של הלשכה המרכזית לסטטיסטיקה והוא ניתח את גילאי תחילת העישון.

חיים גבע הספיל: מה שאנחנו רואים בשונה מהעולם- 20% התחילו לעשן עד גיל 15, גילאי 16-17 עוד 24% ואחרי 18, 50% התחילו לעשן עד התיכון, כאשר בהשוואה לעולם – שם מדברים על 80-90% שהתחילו לעשן בגיל הזה.

חיים גבע הספיל: אצלנו זה הרבה פחות.

חיים גבע הספיל: אצלנו יש עליה – חצי מאלה שמעשנים היום התחילו לעשן ככל הנראה כשהם סיימו את התיכון, שזו איזו סביבה מגינה, ועברו לצבא או לאוניברסיטה.

אורלי לוי אבקסיס: מי מאותו פלח יכולת הפסקת העישון שלו יותר טובה?

אורלי לוי אבקסיס: יש נתונים על זה?

חיים גבע הספיל: אין נתונים אצלנו על הפסקת עישון, אבל אנחנו כן יודעים שבגילאים צעירים שהם רק התחילו, וזה עדיין בגדר של התנסות בעישון- שם הרבה יותר קל להפסיק.

חיים גבע הספיל: שוב, השאלה היא כמה זמן הם מעשנים ובאיזו כמות.

חיים גבע הספיל: אבל בגדול, כשהם רק התחילו ועדיין לא ביססו לעצמם את ההרגלים והאמונות וכל מיני דברים שהם מרכיב בהתמכרות ההתנהגותית - - -

אורלי לוי אבקסיס: יכול להיות ששם המיסוי הוא - - ?

חיים גבע הספיל: אנחנו יודעים.

חיים גבע הספיל: החוק לא מאפשר למכור להם סיגריות, מראש.

חיים גבע הספיל: צעירים מושפעים יותר ממבוגרים מהמחיר של הסיגריות.

חיים גבע הספיל: לגבי בני נוער – מה שאנחנו רואים מהסקר האחרון שנעשה ב-2011, סקר של התנהגויות סיכון בבני נוער, וזה כלל גם סמים ואלכוהול – אני מציג את נושא העישון: זה דומה לאוכלוסייה הכללית, אותם פלחים.

חיים גבע הספיל: אנחנו רואים שלאורך השנים יש ירידה בהתנסות בעישון סיגריות - -

אורלי לוי אבקסיס: הירידה הכי חדה היא בעצם בקרב הבנות היהודיות.

חיים גבע הספיל: כן.

חיים גבע הספיל: קשה להגיד למה.

חיים גבע הספיל: כנ"ל לגבי התנסות בנרגילה.

חיים גבע הספיל: יש לנו ירידה.

אורלי לוי אבקסיס: מה באמת לגבי הנרגילה?

אורלי לוי אבקסיס: יש תחושה בציבור שיש עליה בשימוש.

חיים גבע הספיל: העלייה היא במודעות הציבורית בגלל אירועים של אלימות והשתכרות ודברים כאלה, שכרוכים גם - -

אורלי לוי אבקסיס: אני מסתובבת ורואה – כמעט כל שני וחמישי נפתחת חנות למוצרי נרגילות.

אורלי לוי אבקסיס: זה הפך להיות סוג של דבר נגיש.

אורלי לוי אבקסיס: לכן התחושה היא כזו.

אורלי לוי אבקסיס: או אולי משהו בנתונים פה - - בצעירותי זה היה יותר נדיר.

אורלי לוי אבקסיס: היום זה בנגישות אחרת.

חיים גבע הספיל: לגבי הצבא – אסור להכניס נרגילות בבסיסים.

חיים גבע הספיל: לגבי נרגילות בכלל, מבחינת נזקי העישון – עישון של נרגילה או חצי שעה של עישון נרגילה מבחינת כמות הניקוטין, שזה הסם הממכר, אנחנו מדברים על פי כמה בהשוואה לסיגריות ובנוסף – ספיגת הרעלים בגוף היא הרבה יותר גבוהה, משמעותית, מאשר סיגריות, כי זה עובר דרך מים, ואז הספיגה של הרעלים טובה יותר בריאות.

חיים גבע הספיל: זה כמו מכשיר אינהלציה של חולה אסטמה.

חיים גבע הספיל: אז אנחנו יודעים שגם הרשות למלחמה בסמים מתעסקת בנרגילה, כי היא מוגדרת "סם שער" –

חיים גבע הספיל: התנהגות סיכון שבעקבותיה זה עובר לסמים, אלכוהול, אלימות, השתכרות במקומות ציבוריים.

חיים גבע הספיל: כל המכלול הזה מסביב.

חיים גבע הספיל: אז בהחלט, המודעות הציבורית הולכת ועולה, ואחד המרכיבים הכי משמעותיים שכבר החל זה העלאת מיסוי על טבק ונרגילות, ועשינו את זה לפני כמה חודשים כבר.

חיים גבע הספיל: המסים על הנרגילות יעלו ב- 500% בתוך ה- 3 שנים הקרובות.

חיים גבע הספיל: אנחנו מאמינים שזה ישפיע מאד.

חיים גבע הספיל: כבר היום זה משפיע בנושא של שוק שחור, וכדומה.

חיים גבע הספיל: בשבוע שעבר היתה פשיטה מאד גדולה של רשות המסים.

אורלי לוי אבקסיס: מה זה שוק שחור?

חיים גבע הספיל: של הברחות של טבק מזויף וכל העניינים האלה.

חיים גבע הספיל: רשות המסים לשמחתנו שמה דגש על אכיפה של כל ההברחות והזיופים ואנחנו מקווים שזה ישפיע משמעותית על עישון בקרב בני נוער.

חיים גבע הספיל: רק נגיד שלגבי אלה שמעשנים כל יום, בשונה מאלה שמתנסים – שם, ככל שהגיל עולה אנחנו רואים שיעורים גבוהים יותר של עישון מדי יום, והם כבר לא צריכים תכניות של מניעת התחלת עישון.

חיים גבע הספיל: אצלם זה כבר סיוע בגמילה.

חיים גבע הספיל: ושם אנחנו מנסים לתת מענה טוב יותר.

חיים גבע הספיל: היום, קופת החולים יודעת לעזור למעשנים מבוגרים בסדנא לגמילה מעישון ותרופות ותחליפי ניקוטין.

חיים גבע הספיל: זה לא קיים בקטינים מתחת לגיל 18.

חיים גבע הספיל: אסור להם תרופות ולא תחליפי ניקוטין והסדנא לא בהכרח מתאימה להם.

אורלי לוי אבקסיס: כאשר הכרזתם על מלחמה בעישון והכנסתם את זה לתוך חלק מתכנית של משרד הבריאות – מה האופציות הקיימות?

אורלי לוי אבקסיס: אני יודעת, למשל, על הרבה דברים שקיימים בשוק שחלקם מוכרים על ידי משרד הבריאות אבל לא מסובסדים, בחלקם השני - ישנן תרופות שיש להן השפעות ותופעות לוואי אפילו פסיכיאטריות.

אורלי לוי אבקסיס: הטרנד עכשיו בשוק זה הסיגריה האלקטרונית.

אורלי לוי אבקסיס: היא מאד יקרה אבל הבנתי שזה משהו שמאד עוזר.

אורלי לוי אבקסיס: כמה, באמת, זה אפקטיבי?

חיים גבע הספיל: לפני שבוע משרד הבריאות הוציא אזהרה משימוש בהם.

חיים גבע הספיל: ה- FDA ניסה להילחם בזה בכל כוחו, אבל בגלל עניינים משפטיים, נכון להיום, הוא חייב להתייחס אל זה כמו אל מוצר טבק רגיל.

חיים גבע הספיל: זה מוצר שמגיע מסין, אין עליו בקרה של תנאי ייצור הולמים.

חיים גבע הספיל: השימוש בו הוא בשאיפה לריאות.

חיים גבע הספיל: הוא מכיל חומרי טעם וריח לא ברורים, מצאו בחלק מהסיגריות גם חומרים מסרטנים.

אורלי לוי אבקסיס: זה יותר נורא או פחות נורא מסיגריות?

חיים גבע הספיל: קשה לומר.

חיים גבע הספיל: סביר להניח, בשכל ישר, שאם סיגריה מכילה כמות די גדולה של חומרים מסרטנים, ובזה אין את כל אותם חומרים וזה לא תהליך של שריפה, ייתכן שריכוז הרעלים שונה.

חיים גבע הספיל: אבל אין הבדל בין לקפוץ מקומה שלישית לבין לקפוץ מקומה חמישית.

חיים גבע הספיל: מי שרוצה להפסיק לעשן שיילך לקופת החולים ויעשה את זה כמו טיפול בכל מחלה.

חיים גבע הספיל: אחד הדברים הוא שאין על זה מחקרים בעולם.

אורלי לוי אבקסיס: אז אולי הגיע הזמן גם לעשות מחקרים.

חיים גבע הספיל: המדינה?

חיים גבע הספיל: מי שרוצה לייבא את המוצר הזה שיעשה את המחקרים.

חיים גבע הספיל: אם הוא מוכיח שזה עומד בקריטריונים, גם זה ייכנס לסל התרופות, אם זה יעיל, מן הסתם.

חיים גבע הספיל: אבל שיעשו את המחקרים.

חיים גבע הספיל: אנחנו לא צריכים לעשות את המחקרים כדי לקדם להם מוצר.

חיים גבע הספיל: נכון להיום, כל עוד לא מוכח אחרת – זה גימיק שמנצל את המצוקה של המעשנים ואת הרצון שלהם להפסיק לעשן, במקום לשלוח אותם לקופת החולים לקבל מה שהמדינה מציעה ומסבסדת, להוציא כסף פרטי על כוסות רוח.

חיים גבע הספיל: זה לגבי נוער.

עירית ליבנה: אני המפקחת על תחום הבריאות במשרד החינוך.

עירית ליבנה: מה שצוין פה - יש עמל.

עירית ליבנה: יש תוצאות לעמל שאצלנו משקיעים.

עירית ליבנה: בכל בית ספר יש אדם שתפקידו להעמיד את התכניות ויש לזה השפעה.

עירית ליבנה: אני חושבת שיש לנו שתי משימות.

עירית ליבנה: קודם כל, האחת - הצוותים החינוכיים שאנחנו מנסים עכשיו ביחד – ואני קצת שונה בדעתי מהמנכ"לית שלי והשר, כי אני חושבת שהמהלך של לבוא בפיילוט של בית ספר נקי מעישון, שזה מהלך מאד משמעותי, אנחנו החלטנו על המתכונת ועל הכל, אבל זה קצת תקוע.

עירית ליבנה: לא בהסכמה בינינו לגבי מה צריך להיות ולמי להציע את זה אלא שזה יבוא מצד המנהלת שלנו והשר וזה לא קורה היום.

אורלי לוי אבקסיס: למה זה לא קורה?

עירית ליבנה: זה מונח על שולחנה של המנהלת הכללית.

עירית ליבנה: הניסוח והפניה, לאחר שזה עלה בדיון משותף עם פרופ' - - אצלנו.

אורלי לוי אבקסיס: זאת אומרת שבעצם היו חלק מהסיכומים או ההבנות בין משרד הבריאות לבין נציגים של משרד החינוך, ודווקא השר ש - -

רוני גמזו: אני אסביר.

רוני גמזו: לפני שנתיים באחד הדיונים, יושב ראש הוועדה, חבר הכנסת כץ אתגר את משרד הבריאות ואמר: נו, הרי בסמכות השר להכריז על מקומות שהם נקיים מעישון – אז למה אתם לא עושים את זה לגבי בתי ספר.

רוני גמזו: ואכן כתבנו צו והתכוונו להביא אותו לכאן, לוועדה.

רוני גמזו: בשיחות מקדימות עם שר החינוך הוסכם נבצע קודם כל תיאום ראשוני והתדיינות עם משדר החינוך.

רוני גמזו: הועלתה הבעיה של מה עמדת ארגוני המורים.

רוני גמזו: המקומות הנקיים מעישון במדינת ישראל הם נקיים לחלוטין.

רוני גמזו: הם ספורים, אם בכלל.

רוני גמזו: התהליך היה – לפנות לארוגני המורים, יש שניים כאלה.

רוני גמזו: פנינו לרן ארז ויוסי ווסרמן וקיבלנו בסך הכל הבנות.

רוני גמזו: הגענו להבנה שצריך להתחיל בפיילוט בעל עצמה, עם מסה קריטית.

רוני גמזו: דיברנו על כ- 200 בתי ספר.

רוני גמזו: להביא אותם להצטרף ברחבי הארץ.

רוני גמזו: התהליך, לאחר מכן, לאחר האישור עם ארגוני העובדים – היינו צריכים ליצור פניה אל בתי הספר לקראת פתיחת שנת הלימודים לגבי בית ספר נקי מעישון.

רוני גמזו: בית ספר נקי מעישון זה לא רק התלמידים, זה כמובן – גם המורים.

רוני גמזו: המורים לא יכולים לעשן ליד השער.

רוני גמזו: זה לא הפתרון.

אורלי לוי אבקסיס: ואם תופסים ילד או מורה במקום כזה, מה - -

עירית ליבנה: קודם כל, לגבי תלמידים זה קל יותר.

עירית ליבנה: קל לעובדי הוראה לקבוע מדיניות.

עירית ליבנה: הבעיה היא עם עובדי הוראה.

רוני גמזו: אם תופסים מורה זה צעד משמעתי כיוון שהנהלת בית הספר הגדירה שאסור לך לעשן, הוא מפר הוראה של מקום העבודה, ואז יש צעד משמעתי כמו כל צעדים משמעתיים.

וילמה מאור: וגם לא יהיה חדר עישון.

רוני גמזו: נכון.

אורלי לוי אבקסיס: האמת, עכשיו כשאני מבינה יותר לעומק אני יכולה להבין את עמדת השר ואת עמדת המנכ"לית.

רוני גמזו: אז יש פה מורכבות מסוימת שאנחנו מנסים להתגבר עליה.

רוני גמזו: אני רוצה להזכיר שבצו שראש הממשלה חתם עליו והוועדה אישרה, הגדרנו מקומות נקיים מעישון – שמנו לעצמנו קודם כל לשמש דוגמה, ואמרנו – כל משרדי הממשלה.

רוני גמזו: יש להם עוד שבועיים לעשן ואחרי השבועיים האלה - -

אורלי לוי אבקסיס: רגע, אז מאחורי המליאה, ה"אקווריום" – זה חל על הכנסת ולא על הממשלה, למרות שהממשלה מבלה שם לא מעט.

רוני גמזו: אמרנו שהרשות המבצעת תשמש דוגמה, ולאחר מכן הרשות המחוקקת תעקוב.

רוני גמזו: אנחנו נעשה את זה, ואנחנו מתכננים את זה גם בבתי משפט.

רוני גמזו: זאת אומרת, שגם בתי המשפט יהיו מקומות נקיים לחלוטין מעישון.

אורלי לוי אבקסיס: אני קראתי על כל התקופה של ה"יובש" בארצות הברית מבחינת האלכוהול וכדומה – זה השיג את ההפך הגמור, כי בסופו של דבר, זה לא שזה לא היה, זה פשוט עודד באיזשהו אופן מתחת לפני השטח סוג של – גם מבחינת מסים וכדומה.

אורלי לוי אבקסיס: אז לא מיסו את זה כי לא ידעו איך זה עובר.

אורלי לוי אבקסיס: השאלה אם אתה הופך את זה לגמרי למחוץ לחוק, כי זה הכוונה, אני רואה את המגמה, אם אתה בעצם לא מאדיר את זה באיזה אופן וגורם לאנשים להיות עבריינים.

אורלי לוי אבקסיס: אולי הכול בעצם דווקא תלוי בהסברה?

רוני גמזו: אנחנו לא צריכים לעשות מחקרים בעצמנו.

רוני גמזו: יש לנו את העולם ואנחנו יודעים מה קורה בעולם.

וילמה מאור: המדרון החלקלק – זה היה היום בתקשורת, שרופא ילדים מעשן לא יוכל לעסוק במקצוע הזה.

רוני גמזו: באחד המחוזות של אחת מקופות החולים החליטו שרופאי משפחה, רופאי ילדים – מי שרוצה להיכנס ולהיות – שלא יעשן.

רוני גמזו: אני חושב שזה ראוי, סביר.

רוני גמזו: אם ישנה בעיה במקום מסוים אז - -

אורלי לוי אבקסיס: אנחנו מגיעים לאריסטו ולסוקרטס, אתה יודע.

אורלי לוי אבקסיס: כלומר, רופא טוב הוא רופא שלא מעשן.

אורלי לוי אבקסיס: אם הוא מעשן – זה כבר אומר שהוא לא רופא טוב.

רוני גמזו: לא, זה לא אומר שהוא לא טוב.

אורלי לוי אבקסיס: ולכן השאלה היא אם הוא מודע ל - - -

רוני גמזו: אבל האדם שנמצא בתפקיד הוא מודל לחיקוי.

עירית ליבנה: וכך גם אנשי החינוך.

אורלי לוי אבקסיס: השאלה היא איפה המדרון החלקלק נעצר – אנחנו גם הכרזנו על מלחמה בשומן העודף או במשקל העודף.

אורלי לוי אבקסיס: האם רופא שמן גם לא יוכל להיות רופא ילדים או רופא משפחה?

אורלי לוי אבקסיס: בואו ננסה לחשוב.

עמוס האוזנר: זה לא דומה.

עמוס האוזנר: יש נזק לעישון כפוי, זו הבעיה.

רוני גמזו: זה לא שאנחנו מול מערכת שקטה וכולם תמימים וטובים.

רוני גמזו: יש לנו מולנו תעשייה ענקית עם הוצאות פרסום שאתם לא מאמינים בכלל, והתעשייה הזו עושה ההפך.

רוני גמזו: אם הייתם אומרים לי – כל אחד עושה את הבחירה החופשית שלו, זו לא בחירה חופשית, זו תעשייה שמחדירה את זה לתוך הריאות בדרך מאד מתוחכמת, עם הרבה מאד כסף.

רוני גמזו: זו, אגב, לא תעשייה מקומית.

רוני גמזו: 70%-60% מהסיגריות מיוצרות בישראל.

רוני גמזו: זה הכל תעשיית חו"ל.

רוני גמזו: הם עברו את הסטאז' על כל העולם, אנחנו רק אחרי זה.

רוני גמזו: עכשיו הם רואים שהעולם המערבי מתחיל להיסגר להם אז הם דוחפים את זה לאינדונזיה ולכל מיני מקומות של עולם שלישי ושם אנחנו רואים את הילדים מתחילים לעשן – מה שקרה פה.

אורלי לוי אבקסיס: אם אנחנו מתחילים במשרדי ממשלה – האם גם סיגרים כלולים בזה?

קריאות: כן, כן, כל מוצר טבק.

אורלי לוי אבקסיס: אז מישהו צריך לבדוק את ראש הממשלה אם הוא נפטר מההרגל המגונה שלו - -

קריאות: - - -

חיים גבע הספיל: למשרד ראש הממשלה יש נוהל מחייב שאסור לעשן בבניין.

חיים גבע הספיל: הוא כבר קיים בפועל כמה שנים.

אורלי לוי אבקסיס: מישהו אוכף את זה?

קריאה: התקשי"ר, זה חלק מהוראות הנציבות.

רוני גמזו: ישנו מכתב שיוצא ממני היום או מחר, אם יכינו לי אותו בזמן, לנציב שירות המדינה, שמעביר לו את המסר שהחל מבעוד שבועיים, הצו שחתם עליו ראש הממשלה נכנס לתוקף עם כל המשמעות.

וילמה מאור: מי יאכוף במשרדי הממשלה את האיסור?

רוני גמזו: האכיפה במשרדי הממשלה היא אכיפה של אנשי הבטיחות באותו משרד.

רוני גמזו: אותם אנשים שהם קב"טים והם עושים דברים כאלה – גם הם צריכים - - -

אורלי לוי אבקסיס: הם יתנו לראש הממשלה דוח?

אורלי לוי אבקסיס: או לשר?

רוני גמזו: אני לא רוצה לדבר על ראש הממשלה ושר הבריאות.

רוני גמזו: יש לי מספיק מודלים במשרד שלי.

רוני גמזו: במשרד שלי זה יהיה באחריות הקב"ט, וכך אני מצפה שיהיה בכל משרד ממשלתי.

רוני גמזו: כשהקב"ט יראה שבמשרד מסוים מישהו עושה את זה, זה יגיע לעבירת משמעת ועבירה על החוק.

אורלי לוי אבקסיס: גם בחדר הפרטי?

רוני גמזו: כן, כן.

עירית ליבנה: אני מנהלת איזשהו מאבק שגם אצלנו במשרד – שהיום ההיתר הוא לעשן במדרגות.

עירית ליבנה: אני נאבקת על זה.

אורלי לוי אבקסיס: הבנתי שיש חוק של חבר הכנסת שאמה שעבר ועדת שרים לענייני חקיקה.

קריאה: יבוא מחר לקריאה טרומית.

עירית ליבנה: אני מאמצת את הדברים כי אני חושבת שמודלים לחיקוי, גם שלנו, כמשרד, הם מאד משמעותיים, ולגבי בתי ספר נקיים מעישון, למרות שהשנה פרסמנו קריאה בחוזר המנכ"ל כי דיברנו על שנה של אורח חיים בריא ואין היענות – אני חושבת שדחיפה ופניה של המנכ"לית למנהלי בתי ספר עם האפשור של משרד הבריאות שאנחנו מציעים למורים, גם גמילה וגם כמו שאמרנו – למנוע עישון כפוי אני חושבת שזה ייתן דחיפה משמעותית.

עירית ליבנה: אני עוד לא מרימה ידיים.

חיים גבע הספיל: משהו על צה"ל.

חיים גבע הספיל: הצבא עושה מדגמים מכל מחזור גיוס ויש לנו נתונים די טובים.

חיים גבע הספיל: המתגייסים של הצבא יכולים לייצג את גילאי 18 אבל לא את כל האוכלוסייה של גיל 18, כי יש לנו הרבה קבוצות שלא מתגייסות אז זה לא בהכרח מייצג את הגיל הזה – אבל אנחנו מדברים על שיעורי עישון די גבוהים במהלך הגיוס לצבא, יותר גבוהים משיעור העישון באוכלוסייה, וגם בשחרור אנחנו רואים שיש עליה קטנה בשיעורי העישון במהלך השירות.

חיים גבע הספיל: אבל בהשוואה לגיל הזה מחוץ לצבא ככל הנראה זו עליה נמוכה יותר.

חיים גבע הספיל: המגמה היא בסך הכל חיובית.

חיים גבע הספיל: אנחנו עובדים עם הצבא, והצבא עושה פעילות.

חיים גבע הספיל: אני עושה מילואים בגמילה מעישון.

חיים גבע הספיל: יש פעילות שהולכת וגדלה ותמיד אפשר לעשות יותר.

חיים גבע הספיל: לגבי אכיפה – לפני שבוע היה כנס בנושא מדיניות עישון במקומות ציבוריים.

חיים גבע הספיל: התברר שהמחקר שנעשה במשרד הבריאות בשיתוף עם עוד גופים ובמימון של הקרן לבריאות וסביבה, והם מצאו שאצל 63% מהישראלים שאינם מעשנים מוצאים קוטינין בשתן.

חיים גבע הספיל: קוטינין זה הפירוק של הניקוטין.

חיים גבע הספיל: זאת אומרת, החשיפה היא משמעותית.

חיים גבע הספיל: בהשוואה לקנדה – שם יש מאז 2007 חוק נגד עישון במקומות ציבוריים בלי חדרי עישון, ושם זה מגיע ל – 15%, חשיפה אצל לא מעשנים.

חיים גבע הספיל: אצלנו זה 63%.

אורלי לוי אבקסיס: השאלה מה היה הנתון קודם, כי הכל זה בערך יחסי.

חיים גבע הספיל: אני לא יודע מה היה בקנדה קודם.

חיים גבע הספיל: אני רק יודע להגיד מה עכשיו.

חיים גבע הספיל: כשיהיה לנו רק 15% חשיפה כמו אצלם אז כבר נהיה במצב יותר טוב.

חיים גבע הספיל: אז לגבי גמילה מעישון , אמרנו שאחד הנושאים בתכנית זו גמילה, כי כל אותם מעשנים שמכבידים עליהם לא מרחיקים אותם אבל מרחיקים את הסיגריה שלהם מהמקום הציבורי ומכבידים את המסים על הסיגריה, והמודעות עולה, אז הם פונים לגמילה מעישון.

אורלי לוי אבקסיס: אני רואה פה – סך הכל המשתתפים בסדנאות לגמילה מעישון ב-4 קופות החולים בשנתיים האחרונות – יש לנו אחוזי הצלחה?

חיים גבע הספיל: קרוב ל-50%, זה לא מעט.

חיים גבע הספיל: בחלק מהטכניקות גם אחוזי ההצלחה גבוהים יותר.

חיים גבע הספיל: זה בהרבה יותר גבוה ממה שמקובל בעולם.

אורלי לוי אבקסיס: זה תרופתי או משולב?

חיים גבע הספיל: גם וגם.

חיים גבע הספיל: מי שמגיע לסדנאות זכאי לרכוש את תרופות המרשם בסבסוד של 85%.

חיים גבע הספיל: הוא יכול לרכוש אותם גם בלי להשתתף בסדנא, אבל - -

אורלי לוי אבקסיס: כמה תרופות קיימות בשוק, וכמה נמצאות בסל הבריאות?

חיים גבע הספיל: נכון להיום יש שתי תרופות מרשם לגמילה מעישון, ושתיהן בסל.

חיים גבע הספיל: יש תחליפי ניקוטין שמסופקים על ידי הקופות, אבל אין לזה סבסוד – מדבקות, מסטיקים, סוכריות מציצה.

חיים גבע הספיל: אנחנו רואים עליה מאד גדולה בשנים האחרונות והיא רק תלך ותגדל.

חיים גבע הספיל: יש את אנשי הקופות כאן ובוודאי יש להם עוד מה לומר.

אורלי לוי אבקסיס: אני יודעת שיש גם קבוצות תמיכה בטלפון.

יוסי עזורי: ואחוזי ההצלחה הם מצוינים.

יוסי עזורי: אני מ"מכבי".

יוסי עזורי: בתום ההתערבות אצלנו במרכז הטלפוני אנחנו מדברים על שיעורי גמילה של 67% וכעבור שנה – 65%.

אורלי לוי אבקסיס: אלה שמתקשרים אליהם?

יוסי עזורי: נבנית תכנית טלפונית לגמילה מעישון בת 6 מפגשים טלפוניים, כולל מעקב בתום המפגשים הללו, ואחוזי ההצלחה הם מרשימים.

חיים גבע הספיל: בכל מדינות ארצות הברית זה ניתן, ברוב מדינות אירופה.

חיים גבע הספיל: זה היום שירות שהוא מוכח, חד משמעית.

אורלי לוי אבקסיס: לא באתי לבקר אני רק מופתעת.

אורלי לוי אבקסיס: בואו נחשוב שלמשל לאלכוהוליסטים אנונימיים יעשו תמיכה בטלפון.

אורלי לוי אבקסיס: נשמע לי קצת - - לביקורת.

עמוס האוזנר: בארצות הברית זה עסק מסחרי בכלל.

עמוס האוזנר: עושים מזה הון תועפות, בקו הזה.

עמוס האוזנר: אנשי מקצוע נותנים שירותים לגופי הבריאות ומרוויחים מזה.

עמוס האוזנר: פה, קופת החולים עושה את זה על חשבונה היא.

יוסי עזורי: יש פה הרבה יתרונות – יש פה אנונימיות של המטופל.

יוסי עזורי: לפעמים מסתירים את העישון מהמשפחה ומסתירים את זה טוב.

יוסי עזורי: לכן, הדרך בייעוץ הטלפוני, אפשר לעשות את זה בצורה מאד דיסקרטית, בצורה אנונימית, לפעמים.

יוסי עזורי: זה נגיש, מבחינה שוויונית - -

אורלי לוי אבקסיס: ראיתי מחקר בטלוויזיה שעשו מחקר השוואתי בין הטיפול התרופתי של קופות החולים לכל מיני אנשים בשוק החופשי, בוא נגיד, שיש להם שיטות כאלה ואחרות.

אורלי לוי אבקסיס: אחד עד עכשיו הצליח להחזיק מעמד, ואם אני לא טועה הוא טופל אצל מכון אברמסון.

יוסי עזורי: הדרך להוכיח שתרופה מסוימת או שיטה עובדות זה באמצעות מחקר קליני, מחקר מבוקר שאפשר לחזור עליו ולקבל את אותן תוצאות.

אורלי לוי אבקסיס: כמה תופעות לוואי פסיכיאטריות יש מהתרופות?

יוסי עזורי: יש שתי תרופות שמאושרות היום גם בארץ וגם בעולם לגמילה מעישון.

יוסי עזורי: שתי התרופות עובדות במנגנונים קצת שונים, שתיהן משפיעות על המוח, על המקום שבו הניקוטין מגיע למוח ופועל שם, לשתיהן יש תופעות לוואי ולכן הן חייבות במרשם רופא.

יוסי עזורי: אבל כל תופעות הלוואי בטלות בשישים בהשוואה לסיכונים שבסיגריות.

אירית מנטש: אני מהאגודה למלחמה בסרטן.

אירית מנטש: כל השינויים שנעשו לאחרונה הם מבורכים.

אירית מנטש: גם הנתונים.

אירית מנטש: בהתייחס לנושא הסדנאות לגמילה, ניתן לראות שיותר ויותר ישראלים בוחרים להיות בריאים ולהפסיק לעשן – 19 אלף לעומת 11 אלף שהיו בסדנאות.

אירית מנטש: אני יודעת שיש ביקוש מאד גדול לסדנאות ולפעמים הביקוש הוא גבוה וההיצע לא עומד בתזמון נכון – אדם רוצה להפסיק אבל הוא נאלץ לחכות.

אירית מנטש: אני לא י ודעת מה הסיבה, אולי היא תקציבית - -

אורלי לוי אבקסיס: או מינימום משתתפים כדי לפתוח סדנא.

יוסי עזורי: לא זו הבעיה.

אירית מנטש: בנוסף, ה- quit line, הקו לגמילה מעישון שהוא מאד יעיל, הבנתי מחיים גבע שיש כוונה במשרד הבריאות שיהיה קו כזה שכל אדם יכול להתקשר - -בלי קשר לקופות.

אורלי לוי אבקסיס: השירות הזה הוא רק במכבי?

קריאה: כרגע – רק במכבי.

רוני גמזו: מה שהוכנס לסל זה קורסים לגמילה מעישון.

רוני גמזו: מי שעושה משהו מעבר – זה תמיד מבורך.

רוני גמזו: אבל זה לא השירות של הסל.

אורלי לוי אבקסיס: אבל אם השירות של הסל מדבר על סדנאות, ונאמר לנו פה שיש פניות של אנשים שרוצים להפסיק אבל הם כל הזמן נדרשים לחכות, כי או שלא נפתחת סדנא או שאין מספיק משתתפים, אבל באמת, במהלך החודשים שהם צריכים לחכות הם מתייאשים ומוותרים.

רוני גמזו: אז זה לא בסדר.

רוני גמזו: חוק ביטוח בריאות ממלכתי קובע נגישות, זמינות, מרחק.

רוני גמזו: זה בשירות רפואי כמו בסדנאות לגמילה מעישון.

רוני גמזו: אם יש יותר דרישה, תידרשו, קופות החולים, לפתוח יותר סדנאות.

רוני גמזו: זה לא תקציב סגור, אתה צריך לפתוח יותר, לתת יותר, ולתת זמינות יותר גדולה.

אירית מנטש: יש מספר פניות שמגיעות מדי פעם.

אירית מנטש: אני נתקלת בזה.

אירית מנטש: אנשים אומרים – נרשמתי, אני מחכה.

אירית מנטש: אבל זה לא בהכרח קשור לכל הקופות, ולפעמים זה קשור לפריפריה.

אירית מנטש: אז אני מציע להם לנסוע, כי שווה להם לנסוע.

אירית מנטש: היתרון של הקו הטלפוני הוא שזה לא משנה מאיפה אתה.

אירית מנטש: אתה יכול מכל מקום.

אורלי לוי אבקסיס: לא כזה יעיל.

חיים גבע הספיל: יעיל יותר מהסדנאות.

אורלי לוי אבקסיס: למי שנשאר את כל השיחות בטלפון.

חיים גבע הספיל: גם למי שלא מגיע ל-6 שיחות.

חיים גבע הספיל: גם בעולם.

חיים גבע הספיל: יש נתונים גם לגבי מי שעשה שיחה אחת והפסיק.

חיים גבע הספיל: הדבר הזה הוא חד משמעי יעיל.

ליאורה ולינסקי: אני היום בקופת חולים מאוחדת, אבל אני הקמתי את המרכז הטלפוני לגמילה מעישון במכבי.

ליאורה ולינסקי: יש כמה דברים – דבר ראשון, בכל המקומות בעולם, איראן, מלזיה, ברזיל, השירות הטלפוני הוא מקובל ברמה הלאומית.

ליאורה ולינסקי: אצלנו אנחנו המדינה היחידה שזה לא שירות לאומי.

אורלי לוי אבקסיס: למה שהקופות לא ילכו בעקבות מכבי?

ליאורה ולינסקי: אני בהחלט ממליצה.

ליאורה ולינסקי: הדבר השני שחשוב לדעת – מה שמציע למבקשים להיגמל זה מגש עם כל האפשרויות היעילות שהוכחו, כפי שנאמר, כי לא לכל אחד מתאים לשבת בסדנא.

ליאורה ולינסקי: הדבר השני – עניין הפריפריה.

ליאורה ולינסקי: במכבי מטפלים גם באנשים מרהט ומערוער, ומהקצה הצפוני של הארץ, וזו האפשרות הנגישה בדרך כלל - -

אורלי לוי אבקסיס: זו לא קורה בדרך כלל ב "כללית"?

ליאורה ולינסקי: לכל הקופות יש תושבים בכל הארץ.

אורלי לוי אבקסיס: כן, אבל בסופו של דבר, בשורה התחתונה, ה "כללית" בעיקר מגיעה לכל הפריפריה.

ליאורה ולינסקי: ל "כללית", לדעתי יותר קל לפתוח סדנאות כי המסות יותר גדולות.

שוש גן-נוי: אני מחינוך וקידום בריאות בשירותי בריאות כללית.

שוש גן-נוי: אני מברכת על הנתונים והתוצאות ורוצה להדגיש את החשיבות הרבה שיש לכנסת, שבהרמת יד - -

אורלי לוי אבקסיס: אתם עושים הכי הרבה סדנאות, אני רואה.

שוש גן-נוי: נכון.

שוש גן-נוי: אני גם מייצגת את האיגוד הישראלי למחנכים ומקדמי בריאות.

שוש גן-נוי: לחברי כנסת יש תפקיד חשוב ומכריע בהרמת היד שלהם בחקיקה להפחתת העישון והמעשנים.

שוש גן-נוי: ב "כללית" אנחנו עורכים הרבה מאד סדנאות ואת נגעת בנושא הפריפריה, כולל בית שאן, ואין אצלנו מועדי המתנה כל כך גדולים.

שוש גן-נוי: מה שקרה הוא שב-2010 כשהחוק רק נכנס ודרש היערכות, עשינו בקופות מעל ומעבר ומעבר לתקצוב.

שוש גן-נוי: לא היה אדם שאמרו לו שאין תקציב כדי לשתף אותו בסדנא או לתת לו תרופה.

שוש גן-נוי: כמו שיש המתנה לעתים לבדיקת CT או MRI -, ההמתנה לסדנאות היא יותר קצרה.

שוש גן-נוי: יש מקומות שאין המתנה בכלל, ויש מקומות שיש בהם עד חודש המתנה.

שוש גן-נוי: יש לפעמים מקומות שצריך בהם מספר אנשים אבל השירות ניתן.

שוש גן-נוי: אחד הדברים שפה לא מצוין זה היקף הפריסה.

שוש גן-נוי: 117 יישובים מהצפון עד הדרום – כל המקומות שקשים להגעה, מקבלים את השירות.

אורלי לוי אבקסיס: לא שאלנו – כמה מעשנים יש במדינת ישראל?

חיים גבע הספיל: כמיליון ו – 200 אלף, בערך.

חיים גבע הספיל: בעולם מקובל שמדי שנה עד 3% מגיעים לגמילה.

שוש גן-נוי: יש תוצאו יפות אבל עוד יש לנו עבודה רבה.

שוש גן-נוי: אנחנו מאד משקיעים בעוד אפיק אחד – בצוותים הרפואיים, בקטע של התערבות קצרה לגמילה מעישון.

שוש גן-נוי: לשאול, לייעץ, לדחוף ולהציע את הסדנאות, אפילו לשאול אם האדם מעשן או לא.

שוש גן-נוי: כל זה הוכח כשלעצמו מעודד ניסיונות גמילה מעישון וגם גמילה.

שוש גן-נוי: אז בזה השקענו ופיתחנו כלים – לומדות, השתלמויות ואחת התוצאות של הנהירה או מספר המשתתפים שמגיעים לסדנאות – ואני מוכרחה להגיד שלפני החוק היה קשה לדחוף אנשים להגיע לזה – זה חלק מזה.

שוש גן-נוי: בקשר לקו – זה בהחלט לא בסל, אבל אנחנו נערכים לזה אבל צריך לחשוב שזה יהיה ברמה הלאומית.

חיים גבע הספיל: לפי אותו סקר חברתי של הלמ"ס- כ-90% מהניגמלים מעישון עשו את זה לבד.

חיים גבע הספיל: פה אנחנו מדברים על אלה שהגיעו לטיפול, אבל מספר אלה שעשו את זה לבד הוא יותר גדול.

אורלי לוי אבקסיס: הכל פסיכולוגי?

חיים גבע הספיל: גם וגם.

חיים גבע הספיל: תלוי, ומאד שונה מאחד לשני.

שוש גן-נוי: תלוי.

שוש גן-נוי: יש מעשנים כבדים יותר שיותר קשה להם.

שוש גן-נוי: יש אנשים שלא יצליחו להיגמל.

שוש גן-נוי: לא פחות חשוב לא רק להפסיק, אלא גם להתמיד.

עמוס האוזנר: קודם כל – לגבי ממדי הבעיה.

עמוס האוזנר: כל מעשן שני ימות כתוצאה מהעישון שלו.

עמוס האוזנר: האמת היא – אני גם הכנתי את הצעת החוק שבגללה אנחנו יושבים פה, הצעת החוק של חבר הכנסת אבי יחזקאל, בקשר לחובת הדיווח הזו.

עמוס האוזנר: לקח קצת זמן ובשנת 2000 זה אומץ.

עמוס האוזנר: הצעת חוק פרטית שלי שהכנתי ועדיין לא אומצה עוסקת בנושא של העישון בסרטים, כי אחד הדברים שמעודדים מאד זה כאשר ילדים צופים בסרטים ותכניות.

אורלי לוי אבקסיס: אז את אפוקליפסה עכשיו לא נוכל לראות ועוד סרטים קלאסיים.

עמוס האוזנר: - -יותר פשוטה: כשמדינת ישראל מקצה כספים לעידוד סרטים, לא תעודד סרטים - שהמדינה מכספיה היא לא תתרום כסף לעידוד הצגה של עישון בסרטים.

עמוס האוזנר: דבר נוסף שלדעתי טעון תיקון חקיקתי – הגנה על עובדים שמתלוננים על עישון.

אורלי לוי אבקסיס: מה עושים להם?

עמוס האוזנר: מפטרים אותם.

עמוס האוזנר: זו תופעה די שכיחה.

עמוס האוזנר: בפסק דין אחד בבית הדין האזורי לעבודה בתל אביב של השופטת הראשי שדנה בנושא שבו עובד כזה באמת פוטר, בגלל שהוא התלונן, והיא נתנה לו פיצויים לפי החוק שנותן פיצויים לחושפי שחיתויות בעבודה.

עמוס האוזנר: היא קבעה הלכה ראוי שהגנה זו לא תהיה נתונה לשיקול דעת של שופט מסוים.

אורלי לוי אבקסיס: היא קבעה הלכה וכנראה ההלכה שלה גם תחזיק מעמד - -

עמוס האוזנר: יכול להיות, אבל היא התחלפה.

עמוס האוזנר: כבר פעמיים התחלפו שם בבית הדין האזורי לעבודה, בתל אביב.

עמוס האוזנר: נושא שני שממתין לתיקוני חקיקה זה הנושא של פיצויים מחברות הסיגריות על נזקים שנגרמו.

עמוס האוזנר: בית המשפט העליון המליץ ביולי 2011 שהמדינה שלנו תאמץ חקיקה כזו והיא ממתינה לחבר כנסת שיגיש הצעה כזו.

רוני גמזו: לא ממתינה לחבר כנסת.

רוני גמזו: אני ביקשתי במשרד להכין תשתית להצעת חוק.

רוני גמזו: כפי שנאמר כאן, בית המשפט התייחס ואמר שהמחוקק - שיפעל בנושא.

רוני גמזו: כדי לפעול בנושא אנחנו צריכים - -למשל, אם יש חוק או פיצוי לגזזת, אתה מכיר שאדם מסוים נפגע ממשהו מסוים.

רוני גמזו: אתה אומר – זה הנפגע וזה הפוגע.

רוני גמזו: אז בגזזת אמרו שזה הנפגע והפוגע – מדינת ישראל.

רוני גמזו: בעישון אפשר להגיד מי הנפגע והפוגע הוא חברות הטבק, אבל צריך חוק כדי לעשות את זה.

רוני גמזו: החוק עצמו לא קיים.

רוני גמזו: אנחנו קודם כל בודקים את התשתית המשפטית, ואם אנחנו נראה שהיא סבירה וטובה, נגיש הצעת חוק.

אורלי לוי אבקסיס: בארצות הברית היתה תביעה ייצוגית.

עמוס האוזנר: בארצות הברית היו 4 הסדרים שכתוצאה מהם חברות הסיגריות חויבו לשלם 245 מיליארד דולר.

עמוס האוזנר: מדינה קטנה, מדינת מינסוטה, שמספר התושבים שלה הוא 2/3 ממדינת ישראל קיבלה 7 מיליארד דולר.

עמוס האוזנר: זה סכום יפה מאד שמערכת הבריאות שלנו לא יחסר לה אם היא תקבל את זה.

עמוס האוזנר: מה קרה בקנדה?

עמוס האוזנר: - -

אורלי לוי אבקסיס: גם המיסוי שם דומה לשלנו?

עמוס האוזנר: בארצות הברית הוא נמוך יותר משלנו.

עמוס האוזנר: אבל זה לא שייך בכלל, אלה שני דברים שונים כי כמו שנאמר כאן, האוצר שלנו לא מקצה כספים מהמיסוי למלחמה בעישון.

אורלי לוי אבקסיס: אם אני לא טועה, בצרפת, או אחת מהמדינות – חלק מהכספים של המיסוי דווקא כן צבוע.

אורלי לוי אבקסיס: אולי כדאי לחשוב על זה, כדי לצבוע חלק מהכנסות של המסים על הסיגריות, אפרופו תיקון הצעת החוק לגבי המיסוי?

חיים גבע הספיל: זה קיים בהצעת החוק שלנו – הנושא של הקמת קרן לנושא עישון.

חיים גבע הספיל: זה מהקנסות.

חיים גבע הספיל: לגבי המסים ההתנגדות היא חד משמעית.

חיים גבע הספיל: האוצר טוען שכל הכנסה למדינה מגיעה למדינה, והממשלה היא זו שסוברנית להחליט.

וילמה מאור: יש חריגים.

וילמה מאור: יש חריגים.

חיים גבע הספיל: יש קרן לסביבה שזה מקרה חריג, אבל הם לא מוכנים לקרנות ולא מוכנים - -

אורלי לוי אבקסיס: יש סגן שר, שר בפועל, שתאמין לי – יודע לעשות מלחמות יפות.

אורלי לוי אבקסיס: לטיפול שיניים עד גיל 12 – מגיע מברוק גדול.

אורלי לוי אבקסיס: וגם על - -

עמוס האוזנר: אני העליתי את הנושא ונלחמתי עליו מאז 1990 ומאז 1990 משרד האוצר מתמיד בהתנגדותו לנושא הזה.

אורלי לוי אבקסיס: אז אולי הקווטה של העלאת המסים החדשה בעצם תהיה – כי אם באיזשהו אופן מערכת הבריאות מתחילה יותר ויותר כספים על טיפול ושיקום אז לפחות שחלק מזה ימומן על ידי אותם מסים.

חיים גבע הספיל: זה לא חייב להיות צביעה ישירה.

חיים גבע הספיל: אפשר להגיד שבלי קשר נותנים תקציב ייעודי לנושא העישון.

עמוס האוזנר: בנושא של התביעות רציתי להוסיף שבשבוע שעבר חבל קוויבק בקנדה הגיש תביעה על 60 מיליארד דולר, שזה סכום רציני מאד, שמבוסס על החקיקה שמנכ"ל משרד הבריאות הזכיר קודם.

עמוס האוזנר: זאת החקיקה והתשתית לתביעות נגד חברות הסיגריות ואנחנו מאחלים למשרד הבריאות שילך על אותם הפסים.

חיים גבע הספיל: לגבי ההכנסות – אמרנו – כ- 5 מיליארד שקלים בשנה זו ההכנסה שעוברת לקופת המדינה.

חיים גבע הספיל: העלויות למשק, בהערכה הכי שמרנית שיש – לפחות 8 מיליארד, אנחנו מדברים על נזק ישיר למערכת הבריאות של כ – 2 מיליארד בשנה, ותוסיפי לזה אובדן שנות חיים, יציאה משוק העבודה, קצבאות, נכויות.

חיים גבע הספיל: אנחנו מדברים על סכומים מאד גדולים וזו ההערכה הכי שמרנית – לפחות 8 מיליארד שקל.

שוש גן-נוי: כולל שריפות?

חיים גבע הספיל: צורת החישוב – יש הרבה מאד נתונים שמכניסים לשם.

חיים גבע הספיל: אובדן חיים, אובדן שנות עבודה – כי אנחנו מדברים פה על מעשנים בגילאי עבודה, שיוצאים משוק העבודה בגלל תחלואה, בגלל נכויות, התקפי לב וכדומה.

חיים גבע הספיל: הם גם לא מייצרים הכנסה למדינה כתוצאה מתשלום מסים והם גם הופכים - -

אורלי לוי אבקסיס: נורא קשה לבדוק את זה.

חיים גבע הספיל: קשה למדוד, אבל יש מספרים מקובלים מהעולם, מודלםי שהוכחו שוב ושוב.

עמוס האוזנר: יש גם נתונים על תחלואה שוטפת.

עמוס האוזנר: מעשן נעדר מהעבודה באופן שוטף – 6 ימים יותר בשנה.

אורלי לוי אבקסיס: עוד שאלה.

אורלי לוי אבקסיס: יש מישהו מהשלטון המקומי?

אורלי לוי אבקסיס: אין.

חיים גבע הספיל: קחי אדם עובד שעושה הפסקת סיגריות כל שעה – אז ביום עבודה של 8 שעות הוא נעדר שעה בגלל הפסקות עישון.

חיים גבע הספיל: תכפילי את זה – זה יוצא הרבה כסף.

חיים גבע הספיל: כשמזכירים את חברות הסיגריות, האינטרס שלהם ברור.

חיים גבע הספיל: בנתון האחרון שהם העבירו לנו לגבי שנת 2010 ואנחנו עכשיו מרכזים את הנתונים של 2011 מעל 50 מיליון שקלים על פרסומות, קידום מכירות, חסויות.

אורלי לוי אבקסיס: אז אולי את זה צריך לעצור.

חיים גבע הספיל: אנחנו מתכוונים לעצור את זה, בחקיקה שקיבלה את אישור ועדת השרים, זו חקיקה ממשלתית.

חיים גבע הספיל: בתמונה שלפני

חיים גבע הספיל: כם ניתן לראות את אחת הפעילויות – 4 בחורות נחמדות מחוץ לבסיס תל השומר בדרך לעשות פעילות קידום מכירות לחיילים.

חיים גבע הספיל: ובתמונה הבאה - זה בימי הסטודנט שהיו לאחרונה – חברות הסיגריות מימנו את אגודות הסטודנטים בתקציבים מאד יפים כדי להקים כל מיני מקומות לקידום מכירת סיגריות, מקומות יוקרתיים שמעבירים תדמית מסוימת, והיום גם הולכים על מותגים חדשים, יותר משוכללים, שכל מטרתם היא להגביר את האפקט הממכר.

חיים גבע הספיל: היום הם הולכים על הפילטר ומכניסים פנימה קפסולה עם מנטה.

אורלי לוי אבקסיס: הפילטר מסנן עוד יותר את הניקוטין?

חיים גבע הספיל: לכאורה הוא מסנן, הוא לא באמת משנה משמעותית.

חיים גבע הספיל: זה גימיק שיווקי שלהם משנות ה- 60 והם בעצמם ערכו מחקרים שהראו שאין הבדל בריאותי אבל זה הרגיע את המעשנים, בזמנו, להמשיך לעשן.

חיים גבע הספיל: היום מכניסים לפילטר קפסולה עם מנטול שהופכת את הסיגריה הרגילה לסיגריה עם מנטה, וזה גורם להגברת הספיגה של החומר הממכר במוח בצורה מאד משמעותית.

חיים גבע הספיל: היום, כל ההכוונה שלהם היא לגיוס והתמכרות קשה יותר.

אורלי לוי אבקסיס: אז נסכם: אחד הדברים שאנחנו חושבים שצריך לשים על סדר היום הוא האכיפה ברשויות המקומיות.

אורלי לוי אבקסיס: אנחנו פונים למשדר הבריאות גם שיפנו למשרד האוצר לחפש נתיב שבו אפשר יהיה גם לכפות על הרשויות אבל גם להבין את המצוקה שהן נמצאות לגבי תקנים חדשים, בעיקר כשמדובר בעיריות שנמצאות במשבר או תחת תכנית הבראה, ולכן לא יכולים להכניס עובדים נוספים.

אורלי לוי אבקסיס: זה לעניין הפיקוח והאכיפה.

אורלי לוי אבקסיס: 2.

אורלי לוי אבקסיס: לבדוק אפשרות ולפעול למען צביעת חלק מהכספים של הקנסות והמסים לטובת קרן ההתמודדות עם נזקי העישון והרחבת הקמפיין בנוגע למודעות של נזקי העישון.

אורלי לוי אבקסיס: 3.

אורלי לוי אבקסיס: לקופות החולים בבקשה – תעשו מה שניתן כדי למנוע את התורים הארוכים.

אורלי לוי אבקסיס: אנחנו מבינים שזה נעשה בשלבים ותוך כדי עבודה, אבל גם לנסות ולראות מעבר לטיפולים המוצעים המסובסדים על ידי משרד הבריאות, גם בסופו של דבר ליצור – אולי אפשר לקחת כדוגמה את "מכבי" שיצרו את הקו הטלפוני ונתנו שירות אקסטרה למבוטחים.

אורלי לוי אבקסיס: מה גם שבסופו של דבר אומרים שזה חוסך.

אורלי לוי אבקסיס: כל אחד שמפסיק לעשן חוסך לכם.

אורלי לוי אבקסיס: תודה רבה לכם, הישיבה נעולה.